Surse recente dezvăluie că Rusia intenționează să construiască un tunel subacvatic masiv sub Marea Neagră pentru a asigura o rută sigură între Rusia și peninsula Crimeea, anexată în 2014. Informațiile au fost scoase la iveală de către tabloidul american Washington Post, care citează surse din cadrul Serviciilor ucrainene de securitate (SBU).
Proiectul construcției ar fi fost conceput în 2022, ca răspuns la atacurile repetate asupra Podului Kerci, singura infrastructură terestră care leagă cele două teritorii.
Acest pod crucial a fost afectat de două explozii, una provocată de un camion-capcană și cealaltă de drone navale, subminând securitatea rutei de aprovizionare a peninsulei.
Potrivit informațiilor publicate de Washington Post, pentru acest proiect monumental, Rusia ar avea sprijinul Chinei. Comunicările interceptate de către SBU arată că liderii unor companii rusești și chinezești au discutat despre acest tunel subacvatic la sfârșitul lunii octombrie. Un consorțiu ruso-chinez ar fi fost înființat recent în Crimeea în acest scop, iar una dintre principalele companii de construcții chinezești ar fi exprimat interesul de a participa la proiect.
Deși această alianță poate părea surprinzătoare, dată fiind prudența Chinei în privința conflictului din Ucraina și faptul că nu a recunoscut oficial anexarea Crimeei, analiștii subliniază că parteneriatul ar putea avea implicații strategice majore pentru ambele țări.
Apariția acestor informații a stârnit numeroase controverse privind fezabilitatea proiectului, mai ales că experții estimează costuri de miliarde de dolari și un timp de construcție care se va întinde pe ani de zile.
Cu toate acestea, Rusia pare determinată să-și asigure o legătură sigură și neafectată de atacurile posibile, consolidând astfel prezența sa în regiunea Mării Negre.
China, care refuză să recunoască pretențiile Rusiei asupra suveranității Crimeei, se expune riscurilor politice și financiare semnificative prin angajarea într-un proiect secret de construire a unui tunel subacvatic în Marea Neagră, alături de Rusia.
Acestă informație a fost dezvăluită în comunicările chineze, care indică dorința țării de a păstra secretul implicării sale, conștientă de riscurile sancțiunilor occidentale.
Conform informațiilor, China Railway Construction Corporation (CRCC) va participa la proiect în baza unor "prevederi stricte de confidențialitate deplină", folosind numele unei alte entități juridice în contracte.
Această strategie pare să fie menită să minimizeze expunerea Chinei la eventuale repercusiuni politice și economice. Washington Post a obținut informații de la oficiali americani și experți în inginerie, care susțin că din punct de vedere tehnic, un proiect similar este fezabil.
Cu toate acestea, ei subliniază că construirea unui tunel subacvatic într-o zonă afectată de conflicte precum Marea Neagră nu a fost niciodată încercată anterior.